Ľubľana 31. júla (TASR) – Najvyšší slovinskí katolícki duchovní dnes odstúpili v dôsledku finančných problémov, ktoré postihli jednu z diecéz krajiny. Informovala o tom dnes tlačová agentúra AP.
Apoštolský nuncius Juliusz Janusz, teda veľvyslanec Svätej stolice akreditovaný v Slovinsku, uviedol, že pápež František prijal rezignáciu arcibiskupa Ľubľany Antona Stresa a arcibiskupa Mariboru Marjana Turnšeka. Vymenovaní boli dočasní správcovia diecéz.
Obaja hodnostári sa podieľali na zlom hospodárení cirkvi v meste Maribor, ale nie sú obvinení z trestného činu zneužitia úradnej moci.
Škandál siaha do roku 2011, keď médiá informovali, že diecéza Mariboru utrpela straty až 800 miliónov eur vďaka investovaniu do celého radu upadajúcich spoločností, vrátane celoštátnej televíznej siete známej rôznymi druhmi pornokanálov.
Predchádzajúci biskup Mariboru, Franc Kramberger, po týchto mediálnych správach odstúpil. Stres a Turnšek boli v tom čase tiež údajne zapletení do finančných transakcií diecézy, hoci sa bránia, že oni nenesú za straty tú najväčšiu zodpovednosť.
Vatikán potvrdil, že pápež prijal rezignáciu, ale Svätá stolica to odmietla ďalej komentovať.
Pápež František dal jasne najavo, že nebude tolerovať plytvanie, financiami ani ničím iným. Pranieroval konzumný spôsob život a svetovú kultúru "vyhadzovania". Pápež si ako prioritu zvolil pomoc chudobným na celom svete.